Aubyn Trevor-Battye

Aubyn Bernard Rochfort Trevor-Battye (født 17. juli 1855, død 19./20. desember 1922) var en britisk reisende, naturhistoriker og forfatter.


== Liv og virke ==
Etter at han i 1887 ble uteksaminert fra University of Oxford reiste Aubyn Trevor-Battye vidt omkring i Nord-Amerika og Europa, mens han studerte ornitologi, jaktet og fisket. I 1894 foretok han en ekspedisjon til den russiske øya Kolgujev sørøst i Barentshavet for å studere dens naturhistorie, spesielt fuglelivet, og topografi (Trevor-Battye 1895). Han og assistenten hans ble tvunget til å foreta en lang, ikke-planlagt returreise gjennom Nord-Russland mens vinteren nærmet seg, et eventyr som brakte Trevor-Battye til forgrunnen da han kom tilbake til Storbritannia (Trevor-Battye 1898). Han ble deretter invitert til å bli med som zoolog på William Martin Conways ekspedisjon til Spitsbergen i 1896.
Under en periode hvor han konsentrerte seg om skriving og redigering giftet han seg med Margaret Amy Graham den 1. mai 1901. Han gjenopptok senere sine reiser og studier av naturhistorie. Han foretok omfattende reiser i Europa, ofte på innsamlingsekspedisjoner eller til zoologiske hager. Han foretok to besøk til det sørlige Afrika (1905 og 1910), og utforsket Kreta i 1908 og igjen antagelig i 1909 (Trevor-Battye 1913). I 1914 reiste han i India, Nepal og Sikkim sammen med Henry John Elwes.
Etter første verdenskrig gjenopptok han sin skriving og redigering, men grunnet sviktende helse flyttet han til Kanariøyene, hvor han døde i 1922, 67 år gammel.
Han utga fire egne bøker, et kapittel i Trevor-Battyes Spitsbergen-rapport (1897), samt over 20 artikler i vitenskapelige journaler, hovedsakelig innen ornitologi. Han var redaktør av naturhistorie-seksjonen i serien Victoria History of the Counties of England (ca. 1899-1902) og han redigerte enkelte skrifter av sin venn Lord Lilford (Trevor-Battye 1903). Andre utgivelse omfattet noveller og populærvitenskapelige artikler, og han redigerte også mange andre artikler.


== Bibliografi ==
(1894) Pictures in prose
(1895) Ice-bound on Kolguev
(1897) «Report upon Ekman Bay and Dickson Bay», i The first crossing of Spitsbergen av William Martin Conway
(1898) A northern highway of the Tsar
(1903) Lord Lilford on birds
(1913) Camping in Crete


== Biografier ==
Branch, M (1970): «British travellers among the Samoyeds». Journal de la Société Finno-Ougrienne  72: 42-55.
Horder, M (1974): «Trevor-Battye: a Victorian in the Arctic». The Cornhill Magazine, no 1079: 228-237.
Stone, I.R. (1986): «Profile: Aubyn Trevor-Battye». Polar Record 23: 177-181.
Evans, M.H. (2005): «Aubyn B.R. Trevor-Battye, 1855-1922». (Ikke-utgitt kommentert biografi, maskinskrevne kopier hos Royal Geographical Society, Christ Church (Oxford) og Scott Polar Research Institute.)
Oxford Dictionary of National Biography: «Battye, Aubyn Bernard Rochfort Trevor-»
Nekrolog: «First explorer of Kolguev. Death of Mr Trevor-Battye». The Times 22. desember 1922, s. 12.
Nekrolog: «Aubyn Trevor-Battye». Geographical Journal 61 (3), 229-230, mars 1923.
Nekrolog: «Aubyn Bernard Rochfort Trevor-Battye». Ibis 332-334, 1923.
Nekrolog: «Aubyn Bernard Rochfort Trevor-Battye». The Avicultural Magazine 4. ser, 1 s. 9, 1923.